OBH 1539/1999.
Az állampolgári jogok országgyűlési biztosa általános helyettesének jelentése
Ügyintéző: Dr. Kertész Éva

Az Alkotmány 70/E. §. (1) bekezdésében deklarált szociális biztonság elvével összefüggésben nem állapítottam meg alkotmányos visszásságot, amikor a Nyugdíjfolyósító Igazgatóság elutasította a panaszos özvegyi nyugdíj megállapítása iránti igényét. 

A panaszos 1990-ben a Nyugdíjfolyósító Igazgatósághoz benyújtotta özvegyi nyugdíj iránti igényét. A hatóság a kérelmet elutasította. 

1997. november 6-án a bejelentést tevő megismételte az 1990-ben már elutasított igénybejelentését. 

Az 1998. január 1-jétől bekövetkezett kedvező változás az özvegyi nyugdíj folyósítása tekintetében csak azokat a nyugdíjasokat érinti, akik özvegyi nyugdíjra már korábban is jogosultak lettek volna, de mivel saját jogú nyugdíjjal rendelkeztek az özvegyi nyugdíj folyósítására nem kerülhetett sor. (Legfeljebb a nagyon alacsony összegű saját jogú nyugdíjakat egészítették ki egy úgynevezett „együttes ellátás” összegének határáig.)

A panaszos 1997. novemberében hiába adta be özvegyi nyugdíj iránti igényét, mert arra házastársa halálakor – már 1990-ben – sem volt jogosult. 

Az 1990-ben keletkezett határozattal azért utasították el az igénybejelentő kérelmét, mert az a vonatkozó 1975. évi II. törvény 62. §-ában foglaltaknak nem felelt meg. 

„Akinek a házastársa a házasság megkötésekor az öregségi nyugdíjra jogosító életkort már betöltötte, özvegyi nyugdíjra csak abban az esetben jogosult, ha a házasságból (korábbi együttélésből) gyermek származott, vagy a házastársak a házasság megkötésétől öt éven át megszakítás nélkül együtt éltek.”

Panaszos és házastársa a házasságkötéstől számított öt éven át nem éltek együtt, valamint közös gyermekük sem született. 

Megállapítható, hogy a Nyugdíjfolyósító Igazgatóság elutasító határozatával nem sértette meg az Alkotmány 70/E. §. (1) bekezdésében deklarált szociális biztonság elvét, így visszásságot ezen alkotmányos joggal összefüggésben nem állapítottam meg. 

Az állampolgári jogok országgyűlési biztosának hatásköréről szóló 1993. évi LIX. törvény 19. §. (1) bekezdése alapján erről a panaszost e jelentés megküldésével értesítem. 

Budapest, 1999. június 30.

Dr. Polt Péter